Гошев е роден в 1859 година в леринското село Долно Котори, тогава в Османската империя, днес Идруса, Гърция. Доброволец е в Сръбско българската война в 1885 година. Завръща се в родното си село и оглавява борбата за българска църква и училище срещу ширещия се елинизъм - изгонва гръцките учители и свещеници и основава българско училище и църква. Става член на ВМОРО. В 1903 година по време на Илинденско-Преображенското въстание е районен началник и селски войвода на родното си село.